Kontreikos uit die Karoo: Nou kook ons ook in Engels | Landbou
Die gewilde kostydskrif Landbou Boerekos het nou 'n sustertydskrif in Engels!
Vandat die eerste uitgawe van ons kostydskrif Landbou Boerekos verskyn het, kry ons al navrae van lesers wat die tydskrif in Engels wil lees. Ons het gevoel die tyd is nou reg om vir Boerekos 'n suster te gee. Die eerste uitgawe van Country Cooking het pas verskyn met die bekroonde joernalis Anneliese Burgess as mederedakteur.
Anneliese het op 'n veeplaas in die Noordoos-Kaap grootgeword en in haar ouma en ma se plaaskombuise leer kos maak. Vir die eerste uitgawe van Country Cooking het sy die pad gevat deur die Karoo en die Baviaansriviervallei, waar sy saam met drie gesinne in hul plaaskombuise gekook en gekuier het. Die resultaat is wonderlike stories en resepte vir fantastiese streekkos. Buiten reisstories is daar idees vir jou Kerstafel, 'n afdeling met Kersgebak, 30 vinnige en maklike aandetes, vars idees vir somerslaaie en resepte vir verfrissende somerdrankies.
En natuurlik skryf ons oor ons helde – ons boere. Ons maak 'n draai op plase van die Breedekloof tot in Bedford en van Limpopo tot in Tulbagh, ontmoet die boere en kook en bak met hul plaasprodukte – van topgehalte varkvleis tot heuning, olyfolie, vars gemmer en vele meer.
In hierdie week se nuusbrief gee ek 'n paar resepte uit die eerste uitgawe van Country Cooking, asook 'n paar van my gunsteling-streekskosgeregte uit die Karoo.
Country Cooking kos R80 en is by die uitgesoekte supermarkte beskikbaar. As jy sukkel om 'n eksemplaar te kry by 'n winkel in jou omgewing, stuur asseblief 'n e-pos aan events@landbou.com en ons maak dadelik 'n plan om 'n eksemplaar by jou uit te kry.